Na podlagi tretjega odstavka 27. člena Zakona o kmetijstvu (ZKme-1) (Uradni list RS, št. 45/08, 57/12, 90/12 – ZdZPVHVVR, 26/14, 32/15, 27/17, 22/18 86/21 – odl. US, 123/21, 44/22 in 130/22 – ZPOmK-2, 18/23 in 78/23) in tretjega odstavka 35. člena Zakona o morskem ribištvu (ZMR-2) (Uradni list RS, št. 115/06, 76/15, 69/17 in 44/22) izdaja Vlada Republike Slovenije

U R E D B O   
o podrobnejših pravilih za izvajanje nadzora in spremljanje državne pomoči v kmetijstvu, gozdarstvu, ribištvu in akvakulturi

I. SPLOŠNI DOLOČBI

1. člen

(predmet urejanja)

Ta uredba ureja postopek uradne priglasitve načrta državne pomoči, državne pomoči po skupinski izjemi in pomoči *de minimis* v kmetijstvu, gozdarstvu, ribištvu in akvakulturi, poročanje o dodeljeni pomoči v okviru uradno priglašenih načrtov pomoči v navedenih gospodarskih panogah, vodenje evidenc o uradno priglašenih načrtih pomoči v navedenih gospodarskih panogah in pridobitev podatkov iz teh evidenc.

1. člen

(opredelitev izrazov)

Izrazi, uporabljeni v tej uredbi, imajo naslednji pomen:

* »državna pomoč« pomeni ukrep, ki izpolnjuje merila iz prvega odstavka 107. člena Pogodbe o delovanju Evropske unije (prečiščena različica, UL C št. 202 z dne 7. 6. 2016, str. 47), zadnjič spremenjene s Sklepom Sveta (EU) 2019/1255 z dne 18. julija 2019 o spremembi Protokola št. 5 o Statutu Evropske investicijske banke (UL L št. 196 z dne 24. 7. 2019, str. 1), (v nadaljnjem besedilu: Pogodba);
* »državna pomoč po skupinski izjemi« pomeni vrsto državne pomoči, ki je v skladu s 109. členom Pogodbe izvzeta iz postopka po tretjem odstavku 108. člena Pogodbe;
* »pomoč *de minimis*« pomeni ukrep, ki ne izpolnjuje vseh meril iz prvega odstavka 107. člena Pogodbe in je izvzet iz postopka po tretjem odstavku 108. člena Pogodbe, če podpora, dodeljena enotnemu podjetju, kot je opredeljeno v uredbah Evropske unije o pomoči *de minimis*, v določenem časovnem obdobju ne presega zgornjih mej iz uredb Evropske unije o pomoči *de minimis*;
* »pomoč« pomeni državno pomoč, državno pomoč po skupinski izjemi in pomoč *de minimis*;
* »shema pomoči« pomeni akt, na podlagi katerega je mogoče podjetjem, ki so v aktu opredeljena na splošen in abstrakten način, brez nadaljnjih izvedbenih ukrepov dodeliti individualno pomoč, in akt, na podlagi katerega je mogoče odobriti pomoč, ki ni povezana z določenim projektom, enemu ali več podjetjem za nedoločen čas in v nedoločenem znesku;
* »*ad hoc* pomoč« pomeni pomoči, ki ni dodeljena na podlagi sheme pomoči;
* »individualna pomoč« pomeni *ad hoc* pomoč in pomoč, ki je posameznim upravičencem dodeljena na podlagi sheme pomoči in jo je treba uradno priglasiti;
* »veljavna pomoč« pomeni pomoč iz točke (b) 1. člena Uredbe Sveta (EU) 2015/1589 z dne 13. julija 2015 o določitvi podrobnih pravil za uporabo člena 108 Pogodbe o delovanju Evropske unije (UL L št. 248 z dne 24. 9. 2015, str. 9), zadnjič spremenjene s Popravkom Uredbe Sveta (EU) 2015/1589 z dne 13. julija 2015 o določitvi podrobnih pravil za uporabo člena 108 Pogodbe o delovanju Evropske unije (UL L št. 186 z dne 19. 7. 2017, str. 17) in pomoč, ki jo odobri ministrstvo, pristojno za kmetijstvo, gozdarstvo, ribištvo in akvakulturo, (v nadaljnjem besedilu: ministrstvo);
* »nova pomoč« pomeni vsako pomoč, to je shemo pomoči ali individualno pomoč, ki ni veljavna pomoč, vključno s spremembami veljavne pomoči;
* »dajalec pomoči« pomeni institucionalno enoto v skladu s predpisi, ki urejajo statistiko, ki podjetju dodeli pomoč;
* »podjetje« pomeni fizično ali pravno osebo, ki opravlja gospodarsko dejavnost, ne glede na njen pravni status in način financiranja.

II. POSTOPEK V ZVEZI URADNO PRIGLAŠENO POMOČJO

1. člen

(uradna priglasitev načrta nove pomoči)

(1) Dajalec pomoči načrt za dodelitev nove pomoči v kmetijstvu, gozdarstvu, ribištvu in akvakulturi ter na podeželju pravočasno priglasi ministrstvu na obrazcu, predpisanim z aktom Evropske unije in objavljenim na osrednjem spletnem mestu državne uprave.

(2) V uradni priglasitvi nove pomoči dajalec pomoči predloži vse potrebne podatke, da lahko ministrstvo odloči v skladu s 5. in 6. členom te uredbe (v nadaljnjem besedilu: popolna uradna priglasitev).

1. člen

(mirovanje izvajanja načrta pomoči)

Načrt pomoči, ki ga je treba uradno priglasiti v skladu s prvim odstavkom prejšnjega člena, se ne izvaja, preden ministrstvo sprejme mnenje o skladnosti iz drugega odstavka 6. člena te uredbe ali Evropska komisija sprejme ali se šteje, da je sprejela odločitev o združljivosti načrta državne pomoči z notranjim trgom.

1. člen

(preučitev uradne priglasitve načrta nove državne pomoči)

(1) Ministrstvo pregleda uradno priglasitev načrta nove državne pomoči takoj, ko jo prejme.

(2) Če ministrstvo ugotovi, da je uradna priglasitev načrta nove državne pomoči, ki jo je predložil dajalec pomoči, popolna in v skladu z akti Evropske unije, jo v petih dneh pošlje v obravnavo Evropski komisiji v skladu z akti Evropske unije in o tem obvesti dajalca pomoči.

(3) Če ministrstvo ugotovi, da uradna priglasitev načrta nove državne pomoči, ki jo je predložil dajalec pomoči, ni popolna, pozove dajalca pomoči, da jo dopolni in mu za to določi rok.

(4) Če ministrstvo ugotovi, da uradna priglasitev načrta nove državne pomoči, ki jo je predložil dajalec pomoči, ni v skladu z akti Evropske unije, pozove dajalca pomoči, da odpravi ugotovljene neskladnosti in mu za to določi rok.

(5) Če dajalec pomoči ne dopolni oziroma odpravi neskladnosti v uradni priglasitvi načrta nove državne pomoči v roku, ki ga je določilo ministrstvo, le-to dajalcu pomoči pošlje opomin in mu določi dodaten rok, v katerem mora dopolniti oziroma odpraviti ugotovljene neskladnosti v uradni priglasitvi načrta nove državne pomoči.

(6) Če dajalec pomoči ne dopolni uradne priglasitve načrta nove državne pomoči v določenem roku, jo ministrstvo s sklepom zavrne in o tem obvesti dajalca pomoči, razen če je pred iztekom roka za dopolnitev le-ta podaljšan s soglasjem ministrstva in dajalca pomoči ali če dajalec pomoči pošlje ministrstvu ustrezno utemeljeno izjavo, s katero ga obvesti o svojem mnenju, da je uradna priglasitev načrta nove državne pomoči popolna, ker zahtevani dodatni podatki niso na voljo ali so že bili predloženi. V tem primeru rok iz drugega odstavka tega člena začne teči naslednji dan, ko ministrstvo prejme izjavo.

(7) Če dajalec pomoči ne odpravi ugotovljenih neskladnosti v uradni priglasitvi načrta nove državne pomoči v določenem roku, jo ministrstvo s sklepom zavrne in o tem obvesti dajalca pomoči, razen če je pred iztekom roka za odpravo neskladnosti le-ta podaljšan s soglasjem ministrstva in dajalca pomoči ali če dajalec pomoči pošlje ministrstvu ustrezno utemeljeno izjavo, s katero ga obvesti o svojem mnenju, da je uradna priglasitev načrta nove državne pomoči skladna z akti Evropske unije. V tem primeru rok iz drugega odstavka tega člena začne teči naslednji dan, ko ministrstvo prejme izjavo.

(8) Komunikacija v smislu dodatnih vprašanj, pojasnil in informacij v zvezi uradno priglasitvijo načrta nove državne pomoči med dajalcem pomoči in Evropsko komisijo poteka prek notranje organizacijske enote ministrstva, pristojne za državno pomoč.

1. člen

(preučitev uradne priglasitve načrta nove državne pomoči po skupinski izjemi in pomoči *de minimis*)

(1) Ministrstvo pregleda uradno priglasitev načrta nove državne pomoči po skupinski izjemi in pomoči *de minimis* takoj, ko jo prejme.

(2) Če ministrstvo ugotovi, da je uradna priglasitev načrta nove državne pomoči po skupinski izjemi ali pomoči *de minimis*, ki jo je predložil dajalec pomoči, popolna in v skladu z akti Evropske unije, izda mnenje o skladnosti uradno priglašenega načrta nove državne pomoči po skupinski izjemi ali pomoči *de minimis* z uredbo Evropske unije, ki ureja državno pomoč po skupinski izjemi ali pomoč *de minimis*.

(3) Če ministrstvo ugotovi, da uradna priglasitev načrta nove državne pomoči po skupinski izjemi ali pomoči *de minimis*, ki jo je predložil dajalec pomoči, ni popolna, pozove dajalca pomoči, da uradno priglasitev načrta nove državne pomoči po skupinski izjemi ali pomoči *de minimis* dopolni in mu za to določi rok.

(4) Če ministrstvo ugotovi, da uradna priglasitev načrta nove državne pomoči po skupinski izjemi ali pomoči *de minimis*, ki jo je predložil dajalec pomoči, ni v skladu z akti Evropske unije, pozove dajalca pomoči, da odpravi ugotovljene neskladnosti in mu za to določi rok.

(5) Če dajalec pomoči ne dopolni oziroma odpravi neskladnosti v uradni priglasitvi načrta nove državne pomoči po skupinski izjemi ali pomoči *de minimis* v roku, ki ga je določilo ministrstvo, dajalcu pomoči pošlje opomin in mu določi dodaten rok, v katerem mora dopolniti oziroma odpraviti ugotovljene neskladnosti v uradni priglasitvi načrta nove državne pomoči po skupinski izjemi ali pomoči *de minimis*.

(6) Če dajalec pomoči ne dopolni uradne priglasitve načrta nove državne pomoči po skupinski izjemi ali pomoči *de minimis* v določenem roku, jo ministrstvo s sklepom zavrne in o tem obvesti dajalca pomoči, razen če je pred iztekom roka za dopolnitev le-ta podaljšan s soglasjem ministrstva in dajalca pomoči ali če dajalec pomoči pošlje ministrstvu ustrezno utemeljeno izjavo, s katero ga obvesti o svojem mnenju, da je uradna priglasitev načrta nove državne pomoči po skupinski izjemi ali pomoči *de minimis* popolna, ker zahtevani dodatni podatki niso na voljo ali so že bili predloženi. V tem primeru rok iz osmega odstavka tega člena začne teči naslednji dan, ko ministrstvo prejeme izjavo.

(7) Če dajalec pomoči ne odpravi ugotovljenih neskladnosti v uradni priglasitvi načrta nove državne pomoči po skupinski izjemi ali pomoči *de minimis* v določenem roku, jo ministrstvo s sklepom zavrne in o tem obvesti dajalca pomoči, razen če je pred iztekom roka za odpravo neskladnosti le-ta podaljšan s soglasjem ministrstva in dajalca pomoči.

(8) Mnenje o skladnosti iz drugega odstavka tega člena se izda v 30 dneh. Ta rok začne teči naslednji dan po prejemu popolne uradne priglasitve in se lahko podaljša s soglasjem ministrstva in dajalca pomoči. Uradna priglasitev se šteje za popolno, če v 30 dneh od prejema uradne priglasitve ali od prejema zahtevane dopolnitve uradne priglasitve ministrstvo ne zahteva kakršnih koli dodatnih podatkov ali pojasnil.

II. POROČANJE O DODELJENI POMOČI

1. člen

(poročanje o dodeljeni državni pomoči in državni pomoči po skupinski izjemi)

(1) Dajalec pomoči pripravi letno poročilo o dodeljeni pomoči v okviru veljavnega načrta državne pomoči in državne pomoči po skupinski izjemi na obrazcu ali v aplikaciji za poročanje, objavljeni na osrednjem spletnem mestu državne uprave, za celotno koledarsko leto ali njegov del, v katerem je odobren načrt izveden.

(2) Obvezne sestavine obrazca ali aplikacije iz prejšnjega odstavka so:

* naziv dajalca pomoči,
* matična številka dajalca pomoči,
* identifikacijska številka načrta državne pomoči ali državne pomoči po skupinski izjemi, ki jo dodeli Evropske komisije,
* naziv načrta pomoči,
* matična in davčna številka upravičenca do pomoči ali izvajalca subvencionirane storitve, če je upravičenec do pomoči ali izvajalec subvencionirane storitve gospodarska družba ali samostojni podjetnik,
* ime, priimek in naslov upravičenca do pomoči, če upravičenec ni gospodarska družba ali samostojni podjetnik,
* identifikacijska številka kmetijskega gospodarstva, če je upravičenec do pomoči vpisan v register kmetijskih gospodarstev,
* šifra občine, v kateri ima upravičenec svoj sedež ali stalno prebivališče, iz šifranta, ki je objavljen na osrednjem spletnem mestu državne uprave ali v aplikaciji za poročanje,
* datum dodelitve pomoči, to je datum pravnega akta, s katerim upravičenec pridobi pravico do pomoči,
* datum nakazila pomoči upravičencu ali izvajalcu subvencionirane storitve,
* šifra instrumenta pomoči iz šifranta, ki je objavljen na osrednjem spletnem mestu državne uprave ali v aplikaciji za poročanje,
* šifra namena pomoči in ustrezen opis ukrepa iz šifranta, ki je objavljen na osrednjem spletnem mestu državne uprave ali v aplikaciji za poročanje,
* naslov pravne podlage načrta pomoči,
* naslov in datum pravnega akta, s katerim je upravičencu pomoč dodeljena,
* vrednost celotne naložbe, če se pomoč nanaša na naložbo,
* znesek upravičenih stroškov,
* znesek pomoči, ki predstavlja osnovo za določitev višine pomoči (bruto znesek),
* znesek pomoči (neto znesek),
* število upravičencev, ko je pomoč dodeljena v obliki subvencionirane storitve.

(3) Dajalec pomoči v skladu s predpisi Republike Slovenije pripravi letno poročilo o učinkovitosti dodeljene pomoči v okviru načrta veljavne državne pomoči in državne pomoči po skupinski izjemi za celotno koledarsko leto ali njegov del, v katerem je načrt izveden.

(4) Dajalec pomoči v elektronski obliki pošlje ministrstvu izpolnjen obrazec iz prvega odstavka tega člena oziroma odda podatke o dodeljeni pomoči v aplikaciji za poročanje najkasneje do 15. 2. leta, ki sledi letu, na katero se poročilo nanaša, poročilo iz prejšnjega odstavka pa najkasneje do 15. 4. leta, ki sledi letu, na katero se poročilo nanaša.

(5) Dajalec pomoči, ki ni dodelil pomoči v okviru načrta veljavne državne pomoči in državne pomoči po skupinski izjemi, o tem z izjavo obvesti ministrstvo najkasneje do 15. 2. leta, ki sledi letu, na katero se izjava nanaša.

1. člen

(poročanje o dodeljeni pomoči *de minimis*)

Dajalec pomoči na obrazcu ali v aplikaciji za poročanje, ki je objavljena na osrednjem spletnem mestu državne uprave, pripravi poročilo o dodeljeni pomoči v okviru načrta veljavne pomoči *de minimis* in ga najkasneje v 15 dneh po dodelitvi pomoči *de minimis* v elektronski obliki pošlje oziroma odda ministrstvu.

III. EVIDENCA O POMOČI

1. člen

(evidenca načrtov veljavne pomoči)

(1) Ministrstvo vodi evidenco načrtov veljavne pomoči, ki jo objavi na osrednjem spletnem mestu državne uprave in vsebuje:

* naziv načrta pomoči,
* številko uradne priglasitve načrta pomoči, ki jo dodeli ministrstvo,
* vrsto načrta pomoči (načrt državne pomoči, načrt državne pomoči po skupinski izjemi ali načrt pomoči *de minimis*),
* obliko načrta pomoči (shema pomoči, individualna pomoč na podlagi sheme pomoči ali *ad hoc* pomoč),
* trajanje izvajanja načrta pomoči,
* naslov pravne podlage načrta pomoči,
* spletna povezava do pravne podlage načrta pomoči,
* naziv dajalca pomoči.

(2) Evidenca iz prejšnjega odstavka v zvezi z načrtom veljavne državne pomoči poleg podatkov iz prejšnjega odstavka vsebuje še:

* identifikacijsko številko načrta državne pomoči, ki jo dodeli Evropska komisija,
* datum in številko odločitve Evropske komisije o združljivosti načrta državne pomoči z notranjim trgom.

(3) Evidenca iz prvega odstavka tega člena v zvezi z veljavnim načrtom državne pomoči po skupinski izjemi poleg podatkov iz prvega odstavka tega člena vsebuje še:

* identifikacijsko številko načrta državne pomoči po skupinski izjemi, ki jo dodeli Evropska komisija,
* datum in številko mnenja o skladnosti načrta državne pomoči po skupinski izjemi iz drugega odstavka 6. člena te uredbe,
* spletno povezavo na povzetek informacij o načrtu državne pomoči po skupinski izjemi.

1. člen

(centrali register pomoči *de minimis*)

Ministrstvo vodi centralni register pomoči *de minimis* v primarni kmetijski proizvodnji ter ribištvu in akvakulturi, ki vsebuje naslednje podatke:

* naziv dajalca pomoči,
* matična številka dajalca pomoči,
* številka uradne priglasitve načrta pomoči *de minimis*, ki jo dodeli ministrstvo,
* naziv načrta pomoči *de minimis*,
* matična in davčna številka upravičenca do pomoči ali izvajalca subvencionirane storitve, če je upravičenec do pomoči ali izvajalec subvencionirane storitve gospodarska družba ali samostojni podjetnik,
* ime, priimek in naslov upravičenca do pomoči, če upravičenec ni gospodarska družba ali samostojni podjetnik,
* identifikacijska številka kmetijskega gospodarstva, če je upravičenec do pomoči vpisan v register kmetijskih gospodarstev,
* šifra občine, v kateri ima upravičenec svoj sedež ali stalno prebivališče, iz šifranta, ki je objavljen na osrednjem spletnem mestu državne uprave ali v aplikaciji za poročanje,
* datum dodelitve pomoči, to je datum pravnega akta, s katerim upravičenec pridobi pravico do pomoči,
* datum nakazila pomoči upravičencu ali izvajalcu subvencionirane storitve,
* šifra instrumenta pomoči iz šifranta, ki je objavljen na osrednjem spletnem mestu državne uprave ali v aplikaciji za poročanje,
* sektor, v katerem je pomoč *de minimis* dodeljena,
* naslov pravne podlage načrta pomoči *de minimis*,
* naslov in datum pravnega akta, s katerim je upravičencu pomoč dodeljena,
* znesek upravičenih stroškov,
* znesek pomoči, ki predstavlja osnovo za določitev višine pomoči (bruto znesek),
* znesek pomoči (neto znesek).

1. člen

(preveritev v centralnem registru pomoči *de minimis* pred dodelitvijo pomoči)

(1) Dajalec pomoči na podlagi pisne vloge na obrazcu, objavljenem na osrednjem spletnem mestu državne uprave, ki jo v elektronski obliki pošlje ministrstvu, ali oddanega zahtevka v aplikaciji, objavljeni na osrednjem spletnem mestu državne uprave, pridobi podatke iz centralnega registra pomoči *de minimis*.

(2) Dajalec pomoči upravičencu dodeli pomoč v okviru načrta veljavne pomoči *de minimis*, potem ko od ministrstva na podlagi pisne vloge ali oddanega zahtevka iz prejšnjega odstavka pridobi podatek, da s predvidenim zneskom pomoči ne bo presežena katera od zgornjih mej, določena v uredbah Evropske unije, ki urejajo pomoč *de minimis*.

IV. KONČNE DOLOČBE

1. člen

Z uveljavitvijo te uredbe prenehata veljati Uredba o posredovanju vsebine in poročanju podatkov o državnih pomočeh s področja kmetijstva in ribištva (Uradni list RS, št. 74/2004) in Pravilnik o načinu posredovanja podatkov in poročanju o državnih pomočeh s področja kmetijstva in ribištva (Uradni list RS, št. 106/04).

1. člen

Z dnem uveljavitve te uredbe preneha delovati komisija ministrstva, pristojna za nadzor nad državnimi pomočmi s področja kmetijstva in ribištva. Pristojnosti te komisije se prenesejo na notranjo organizacijsko enoto ministrstva, pristojno za državno pomoč v kmetijstvu, gozdarstvu, ribištvu in akvakulturi.

1. člen

Ta uredba začne veljati petnajsti dan po objavi v Uradnem listu Republike Slovenije.

Št.

V Ljubljani, x. x. 2023

EVA

Vlada Republike Slovenije  
dr. Robert Golob  
predsednik